runetrust/blame-folketinget-dk huggingface dataset:
Per Larsen (KF), 2023-03-21:
Det er fuldstændig rigtigt, at behandlingsgarantien har været et gode i forhold til at skabe lighed i sundhed.
Der er det jo ikke bare et spørgsmål om, at man har pengepungen i orden, eller at man har en sundhedsforsikring og på den måde kan træde ud af køen, nej, der har alle fået ret til at kunne træde ud af køen og få finansieret deres behandling på et privathospital.
Så derfor er det jo helt åbenlyst, at det her forslag tilgodeser dem, der har en sundhedsforsikring, og det er bl.a. noget af det, de praktiserende læger er ude at advare imod i dag, idet de siger, at det giver nogle forviklinger, som er uhensigtsmæssige, med hensyn til at man jo rent faktisk presser folk ud i absolut at skulle have en sundhedsforsikring eller måske betale det selv.
Flemming Møller Mortensen (S), 2023-03-21:
Tak for spørgsmålet.
Nej, det er ikke, fordi regionerne skal spare penge, men det er rigtigt, at der med den højere grad af fleksibilitet og den planlægningsmulighed, der er, når rammen bliver større, rent faktisk er en besparelse, om man så må sige.
Jeg forstår ikke rigtig spørgsmålet, for vi ændrer jo intet i forhold til udredningsgarantien.
Det, ordføreren lægger op til her, om, at dem med private sundhedsforsikringer kommer foran i køen, har jo også noget rigtigt over sig, men i kraft af at vores udredningsret i det offentlige sundhedsvæsen kan fastholdes, og at der ikke ændres noget ved den, så er der en lighed i forhold til retten til at blive udredt inden for 30 dage.
Kirsten Normann Andersen (SF), 2023-03-21:
Tak for det.
Og tak for talen.
I den seneste tid har vi jo lyttet til rigtig mange kedelige historier om akutafdelinger, som har svært ved at nå at tage de patienter ind, som har brug for behandling, og så sent som i går hørte vi om eksempler på kræftpatienter, som ikke bliver behandlet i tide, og som dermed faktisk risikerer ikke at kunne behandles.
Mener ordføreren, at det her forslag, hvor vi forlænger behandlingsgarantien med 30 dage, er tilstrækkeligt til at løse de meget alvorlige problemer, som vi oplever i øjeblikket?
Flemming Møller Mortensen (S), 2023-03-21:
Mange tak til fru Kirsten Normann Andersen for et virkelig godt spørgsmål.
Og jeg vil her gerne præcisere: Nej, det er det ikke, og det er også derfor, at regeringen jo har lagt op til, at der er mange elementer i akutpakken.
Jeg synes, det er en meget, meget ulykkelig situation, Danmark er kommet i, at vi mangler højt kvalificeret personale.
Det kan være en enkelt faggruppe, som gør kæden svag, og som gør, at patienterne hobes op og står på ventelisterne.
Her skal vi sætte alt ind.
Og det står også tydeligt i regeringsgrundlaget, at regeringen har et ekstremt stærkt fokus på det her.
Og jeg plejer at bruge metaforen, at der er mange billeder, der går i stykker, hvis ikke vi formår lige nøjagtig at holde hånden under et stærkt og velfungerende offentligt sundhedsvæsen.
Jeg er selv uddannet anæstesisygeplejerske, og den personalegruppe bliver fremhævet igen og igen.
Det gjorde den desværre også i den meget ulykkelige situation, vi hørte om fra Aarhus Universitetshospital i forhold til de mest syge kræftpatienter.
Og der må man blot sige, det er for sårbart, når man ikke har en bufferkapacitet inden for kernepersonale, eksempelvis i forhold til kræftbehandling.
Det skal gøres anderledes og bedre.
Kirsten Normann Andersen (SF), 2023-03-21:
Tak for svaret.
Det er nok lidt en lukket klub, hvad angår, hvad regeringen tænker i forhold til de mange gode initiativer, der skal løse det her.
Det er i hvert fald meget lidt, der slipper ud, må man sige, til offentligheden.
Når jeg kigger på de store initiativer, som vi har set, altså det, der er aftalt om, at privathospitaler eksempelvis skal varetage flere opgaver, så kan jeg da godt være bekymret for, om det i virkeligheden betyder, at vi flytter endnu flere af de anæstesisygeplejersker, som vi mangler, over i den private sektor og derfor kommer til at mangle dem til den akutte behandling på de offentlige sygehuse.
Hvad tænker ordføreren er løsningen fremadrettet?
Flemming Møller Mortensen (S), 2023-03-21:
Tak for spørgsmålet.
Jeg synes, ordføreren skal læse hele akutpakkens mange, mange initiativer og delelementer, for der er virkelig mange.
Men i forhold til det sidste spørgsmål, som ordføreren rejser, nemlig om der kan ske en kannibalisering af offentligt ansat personale fra privathospitalernes side, vil jeg sige, at det er jeg meget, meget opmærksom på, og at det er regeringen, meget, meget opmærksom på.
Det er også skrevet ind i den aftale, som man har lavet med privathospitalerne, at man skal holde meget nøje øje med den eventuelle tendens, og at man skal sørge for at modvirke den.
Den sætning er rigtig vigtig, også i forhold til at skabe tryghed og tillid hos både patienter, men naturligvis også de mange offentligt ansatte, som kæmper en kamp derude med lange ventelister og pukler af patienter.
Jens Henrik Thulesen Dahl (DD), 2023-03-21:
Tak for det, og tak til ordføreren for talen.
Vi er jo fuldstændig enige om, at vi har et sundhedsvæsen, der er vældig, vældig presset, og at det er nødvendigt at tage mange tiltag derude for at sikre, at det kommer til at gå bedre.
Det, der bekymrer mig ved lovforslaget, er, at der står, at man vurderer, at det vil indebære en mindreudgift.
Er det lovforslag, vi behandler i dag, i virkeligheden en spareøvelse, med henblik på at regionerne skal spare penge?
Birgitte Vind (S), 2023-03-21:
Tak for ordet.
Jeg vil også gerne starte med sige tak til Enhedslisten for beslutningsforslaget om at se på reglerne for privat partistøtte.
Beslutningsforslaget indeholder jo ti konkrete forslag om at ændre de nuværende regler.
Vi lever i et lille land, og vi har normalt tillid til hinanden, og det synes vi også i Socialdemokratiet reglerne om privat partistøtte skal afspejle.
Så sent som i 2017 vedtog vi her i Folketinget ændringer, der gav øget åbenhed om den privatøkonomiske støtte til politiske partier.
Ændringerne skete på baggrund af anbefalinger fra det på det tidspunkt af regeringen nedsatte partistøtteudvalg, der også inddrog anbefalinger fra GRECO, Europarådets antikorruptionsorganisation.
Bag den nye lovgivning stod et bredt flertal i Folketinget, Socialdemokratiet, Dansk Folkeparti, Venstre, Enhedslisten, Liberal Alliance, Alternativet, Radikale Venstre, Socialistisk Folkeparti og Det Konservative Folkeparti, og det var godt.
Men selvfølgelig skal vi hele tiden og løbende vurdere, om de regler, der er, også virker efter hensigten, og det kan vi måske godt blive enige med hinanden om vi kan se eksempler på ikke er tilfældet, f.eks. når det kommer til selskabsfinten.
Derfor har vi også tidligere i Socialdemokratiet sagt, at vi meget gerne vil se på reglerne om privat partistøtte igen, og derfor er vi selvfølgelig også meget, meget tilfredse med, at indenrigs- og sundhedsministeren nu har varslet, at hun vil indkalde til forhandlinger.
Det ser jeg frem til vi skal drøfte, altså om vi kan gøre reglerne endnu bedre, for vi skal selvfølgelig have regler, der på den ene side giver privatpersoner mulighed for at støtte det politiske parti, som de gerne vil bakke op om, uden at de samtidig skal tilkendegive deres politiske tilhørsforhold til hele verden, og på den anden side skal vi selvfølgelig også sikre os, at vi har åbenhed og transparens i vores demokrati, så alle kan følge med og forstå, hvad der foregår.
Tak for ordet.
Monika Rubin (M), 2023-03-21:
Mange tak for spørgsmålet.
Men jeg er sikker på, at den sundhedsstrukturkommission, der bliver nedsat, kommer til at kigge på hele sundhedsvæsenet og også det her område.
Per Larsen (KF), 2023-03-21:
Altså, jeg kan bare konstatere, at der er nogle ret lange ventelister i forhold til nogle af de opgaver, som de praktiserende speciallæger kan løse, f.eks. på øjenområdet, hvor vi ved, at der nogle steder går næsten et helt år, før folk kan blive opereret for grå stær.
Der synes jeg, det ville være hensigtsmæssigt, at man sørger for at øge kapaciteten.
De ældre mennesker, der sidder med grå stær og døjer med at se, ville jo have godt af at få deres øjne ordnet, sådan at de kunne få en mere værdig tilværelse.
Monika Rubin (M), 2023-03-21:
Mange tak.
Det har ordføreren helt ret i, men lige nu handler det her lovforslag om den konkrete behandlingsgaranti på sygehusene.
Og hele akutplanen har også et stort fokus på sygehusene, men hele vores sundhedsstrukturkommission kommer til at kigge på hele sundhedsvæsenet.
Lotte Rod (RV), 2023-03-21:
Ordføreren starter sin tale med at sige, at hun er stolt af, at man holder det, man lover, men Moderaterne sagde i valgkampen, at behandlingsgarantien helt skulle suspenderes.
Monika Rubin (M), 2023-03-21:
Den analyse, vi havde i valgkampen, var, at fra den 1. januar til og med den 31. januar 2023 kunne et af forslagene være at suspendere behandlingsgarantien.
Det her lovforslag bliver en forlængelse af behandlingsgarantien fra 30 til 60 dage i perioden fra juni måned 2023 til og med december måned 2024.
Så det er et andet forslag, og det kan vi fuldt ud stå på mål for.
Moderaterne mener, det er nødvendigt at skabe noget mere fleksibilitet i det sundhedsvæsen, vi har, og sænke det administrative pres.
Som ordføreren også hørte De Konservative sige, er ventetiderne lige nu på omkring 45 dage.
Det vil sige, at ved at strække det til 60 dage skaber vi den fleksibilitet i sundhedsvæsenet, som vi gerne vil have, og derfor kan vi fuldt ud stå på mål for det her.
Kim Edberg Andersen (NB), 2023-03-21:
Jeg forstår det stadig væk ikke, når debatten er på den her måde med, at vi kan løse alle problemerne ved at udsætte patienters rettigheder til at blive behandlet i det private efter 15 dage.
For de pukler, vi har, er jo ikke statiske størrelser.
Der kommer hele tiden nye mennesker ind i det.
Så siger ordføreren, at ordføreren er tryg ved, at man sender de rigtige patienter videre alligevel.
Var det så ikke en faktuelt mere korrekt måde at gøre det på at finde de patienter, som der var et privat marked for at kunne levere de ydelser til, og så fastholde de 30 dage dér, sådan at vi ikke får en øgning i puklen?
For hvis der er noget, jeg har oplevet i det regionale system, så er det, at man har en udpræget frygt for at få det private meget ind, og det er selvfølgelig også meget politisk motiveret.
Jeg er med på, at vi skal have løst tingene, men jeg er bare meget imod, at vi gør det ved at gøre alle danskernes rettigheder svagere.
Monika Rubin (M), 2023-03-21:
Mange tak for spørgsmålet.
Jeg kan godt forstå, at ordføreren ikke forstår, at det her løser det hele, for det gør det heller ikke.
Det her er ét punkt i en akutplan – ét punkt, som kan være med til at bedre det sundhedsvæsen, vi har lige nu.
For det sundhedsvæsen, vi har lige nu, kan ikke opretholde behandlingsgarantien på 30 dage.
Det sker ikke nu, og derfor bruger man en masse administrative ressourcer på at køre det system.
Og det betyder altså ikke, at regionerne ikke kan henvise patienterne før de 60 dage.
Det betyder bare, at det skal ske automatisk efter de 60 dage.
Kim Edberg Andersen (NB), 2023-03-21:
Men nu bliver jeg jo så rigtig forvirret.
For som vi har slået fast før, er det jo læger og sygeplejersker, der gør folk raske, og det er administrationen, der bliver presset af, at den her garanti bliver flyttet.
Og jeg er meget for, at vi fjerner noget af det her administrative personale i regionerne – det er jeg bestemt – men jeg forstår ikke, hvordan vi får flere igennem systemet, hvis problematikken er, at administrationen bliver overbebyrdet af, at vi har en behandlingsgaranti, der ikke følges.
Jeg er klar over, at patienterne så bliver meget vokale og ringer ind, men jeg skal bare lige have slået fast: Hvordan vil det her rent faktisk løse problemet den 1. januar 2025, såfremt der ikke er en løsning, som gør, at der til den tid så er mere personale?
Lotte Rod (RV), 2023-03-21:
Den 14. oktober sagde Moderaternes formand, hr. Lars Løkke Rasmussen, om behandlingsgarantien og det her med at suspendere den: »Når jeg foreslår det her, så er det fordi, det er nødvendigt ...«
Mener Moderaterne, at det er nødvendigt at suspendere behandlingsgarantien, eller mener Moderaterne det ikke?
Christoffer Aagaard Melson (V), 2023-03-21:
Det har vi i den grad, og det har vi i den grad på sundhedsområdet.
Og det er derfor, at noget af det første, regeringen gjorde, var at lave en meget omfattende akutplan med 16 initiativer.
Og igen vil jeg sige, at hvis Konservative har gode idéer til, hvordan vi kan nedbringe ventelisterne, så hører vi meget, meget gerne om det.
Men i virkelighedens verden var det billede, vi kom ind og så, at de her patientrettigheder – i virkelighedens verden – var sat ud af kraft.
Og derfor har vi lagt en plan for, hvordan vi kan komme tilbage til en situation, hvor de også gælder i virkelighedens verden, så de ikke bare gælder på et stykke papir.
Og et af de tiltag, som vi har aftalt med regionerne, er, at de så i den midlertidige periode får lidt større fleksibilitet.
Vi synes ikke, det er rimeligt, at man skal vente 60 dage på en behandling.
Men vi er også bare i en virkelighed, hvor det er sådan, at det ofte er meget længere end 60 dage, der gælder derude.
Og derfor må man jo få kort og terræn til at passe sammen og få lagt en plan for, hvordan vi kan komme tilbage til en acceptabel situation for det danske sundhedsvæsen.
Det håber jeg De Konservative vil være med til.
Sammen har vi i fællesskab prioriteret rigtig, rigtig mange vigtige ting igennem årene her, og det håber jeg også vi fortsat kan samarbejde om.
Per Larsen (KF), 2023-03-21:
Tak for det, og tak til ordføreren for ordførerens tale.
Jeg undrer mig en lille smule over, hvorfor man ikke har sluppet de praktiserende speciallæger mere løs.
Det er jo sådan, at de i dag er underlagt nogle ret snævre økonomiske rammer, i forhold til hvor meget de må have lov til at producere.
Er det ikke en fejl, at man ikke sørger for, at de snævre bånd, der er lagt om dem, bliver løsnet, og at de får lov til at producere løs?
For vi ved jo, at der er rigtig mange af dem, som begynder at tage sig af andre ting end lige nøjagtig det, som er deres primære opgave, nemlig at tilse patienterne.
Monika Rubin (M), 2023-03-21:
Som uddannet læge har jeg på egen krop oplevet de mange udfordringer og problematikker i sundhedsvæsenet, som cirkulerer i medierne og gang på gang diskuteres herinde i Folketingssalen.
De negative historier vender desværre tilbage, fordi der har manglet politisk handling.
Vi har befundet os i et politisk miljø, hvor man har måttet bytte en sundhedsreform for en udlændingestramning eller for alt i verden ikke har måttet samarbejde med de onde private.
Derfor er det mig en stor ære nu at være en del af en regering, hvor en af hovedprioriteterne er at styrke hele sundhedsvæsenet, og jeg er stolt over, at vi holder, hvad vi lover.
Et af punkterne i den akutplan, vi har præsenteret, er det her lovudkast.
Her foreslår vi at udvide patienternes ret til frit sygehusvalg i forbindelse med somatisk behandling, også kaldet fysisk behandling.
Det betyder, at patienterne først automatisk får tilbudt udvidet frit sygehusvalg efter 60 dage i stedet for 30 dage til og med 2024.
For helt ærligt kan behandlingsgarantien på 30 dage ikke overholdes i det sundhedsvæsen, vi har den dag i dag, og derfor skaber 30-dagesgarantien et administrativt pres, som vi med det her lovforslag vil mindske.
Snakken går ofte på, at der mangler handling i politik, men lad det her være endnu et eksempel på, at regeringen tager sit ansvar alvorligt og handler, ligesom vi har gjort med hele akutplanen, som også indeholder tiltag, der skal afhjælpe de store bemandingsproblemer i sygehusvæsenet.
Men jeg anerkender samtidig, at akutplanen, inklusive lovudkastet, ikke er nok, og derfor er det Moderaternes og regeringens ambition, at vi skal finde løsninger, der styrker sundhedsvæsenet på den lange bane, hvorfor vi nu nedsætter en sundhedsstrukturkommission, der netop skal identificere, hvordan vi kan få et bedre sundhedsvæsen og komme med forslag til en sundhedsreform, hvor der skal ske fundamentale forandringer.
For tiden, hvor vi kunne skrue lidt på en knap hist og pist, er for længst passeret.
Vi skal i dybden med den sundhedsreform, der kommer, og ikke bare kradse i overfladen.
Vi skal have nuancerne med, og det er Moderaternes dna.
Generelt ønsker Moderaterne et sundhedsvæsen, hvor ingen patienter skal vente unødig lang tid på behandling, men lige nu står vi desværre i en situation, hvor behandlingsgarantien ikke kan overholdes, og hvor det offentlige sundhedsvæsen skal prioritere deres ressourcer, og jeg har tillid til, at mine kollegaer godt kan prioritere ressourcerne og sende de såkaldt rigtige videre i privat regi og koncentrere sig om dem, der ikke kan sendes videre.
Netop prioriteringen af patienter, så de mest alvorligt syge får behandling i tide, er en vigtig sag for Moderaterne, og derfor er jeg stolt over, at vi med det her lovforslag er med til at give de mest alvorligt syge patienter rettidig hjælp, og derfor støtter vi lovforslaget.
Per Larsen (KF), 2023-03-21:
Så nu forringer man det sådan set i forhold til det, der rent faktisk er de reelle ventetider.
Det forstår jeg slet ikke, og når man kigger tilbage i historikken, sagde den daværende sundheds- og ældreminister, fru Sophie Løhde, i 2016, da man f.eks. strammede op: »For regeringen har det været afgørende at styrke patienternes rettigheder, så alle uanset pengepung og postnummer kan vælge at blive behandlet på et privathospital, hvis ventetiden i det offentlige er for lang.«
Jeg synes simpelt hen, at det er skammeligt, at man nu fraviger det princip og den gode ordning, som vi har haft igennem mange år.
Christoffer Aagaard Melson (V), 2023-03-21:
Jeg kan bare sige, at der er mindst lige så mange, som med den her akutplan i fremtiden bliver behandlet på privathospitaler.
Man vil udnytte al kapacitet, vi overhovedet har, fuldt ud, og på de områder, hvor der i dag ikke er en lang ventetid, vil regionerne selvfølgelig ikke øge den ventetid for at komme op på 60 dage.
Det her gælder de områder, hvor der er allermest pres på.
Der får man en bedre mulighed for at planlægge behandlingerne, så man kan få større produktivitet i gang på de offentlige sygehuse.
Og det er i en midlertidig periode.
Vi er helt enige i, at vi skal tilbage til en situation, hvor man altid kan være sikker på, at der maksimalt går 30 dage, inden man får en behandling.
Kim Edberg Andersen (NB), 2023-03-21:
Jeg vil vende tilbage til det her med, hvad det egentlig betyder at udsætte med 30 dage.
Det gør jo egentlig bare, at vi stiller patienterne i udsigt, at de tidligst dér har et krav på at kunne tage ud i det private betalt for skattepenge og så blive behandlet.
Og jeg bliver bare nødt til at spørge ind til, hvordan Venstre kan være med til at fjerne en patientrettighed ud fra en gisning, som bliver noget midlertidigt.
For virkeligheden er, at det, der redder patienter, er flere læger og flere sygeplejersker.
Og hvis I ikke har fundet ud af, hvordan man uddanner dem på 18 måneder og får dem ansat og ind i en turnus på et offentligt hospital, så er det her bare en glidebane.
Det her er at give køb på patientrettigheder for at dække, at man stadig væk ikke har fundet en løsning på at løfte et sundhedsvæsen, der halter, og det haltede også før corona, og det blev selvfølgelig helt slemt, lige efter at man uddelte honninghjerter i stedet for ordentlige arbejdsvilkår til vores sygeplejersker.
Men virkeligheden er desværre, at man i Venstre giver køb på noget, jeg troede var dybt forankret i deres borgerlighed.
Christoffer Aagaard Melson (V), 2023-03-21:
Vi afskaffer ikke nogen patientrettigheder.
Den her rettighed bliver udvidet med 30 dage i en midlertidig periode.
Sidste år stod kassen åben fra Finansministeriets side i forhold til regionerne og at de kunne bruge ekstra penge.
Men ventetiderne steg alligevel.
Derfor bliver vi nødt til at kigge hele vejen rundt og se på, om der er noget, vi kan gøre anderledes.
Vi har en aftale med regionerne om, at de ventetider skal være nede igen i slutningen af 2024, og det tror vi på, altså at vi ved at samarbejde om de her ting kan få det til at fungere, samtidig med at vi jo selvfølgelig udnytter den private kapacitet alt det, vi overhovedet kan.
Problemet er bare, at den også er ved at løbe tør, fordi vi står i den situation, vi står i.
Så det er her et bud på, hvordan vi kan nedbringe de her ventelister.
Hvis Nye Borgerlige har nogen bedre bud, ser vi dem meget gerne.
Vi har ikke set nogen akutplan eller andet fra Nye Borgerlige, som vi synes er et realistisk bud på, hvordan vi løser de her problemer.
Det her er vores bud.
Kim Edberg Andersen (NB), 2023-03-21:
Hvordan Venstre kan komme frem til, at det, at man har en rettighed på 30 dage, som man så gør til en rettighed, der først gælder efter 60 dage, ikke er en forringelse af patientrettigheder, forstår man jo slet ikke.
Jeg har set det her katalog over, hvordan man skal blive mere effektive i regionerne, og jeg bliver bare nødt til at sige allerede nu, at noget af det kan være godt, og at noget af det kan være skidt, men at virkeligheden er, at vi render ind i, at vi kommer til at mangle fagprofessionelle.
Der er ikke et ord om fagprofessionelle, og jeg vil gerne spørge ordføreren: Hvordan vil I skaffe fagprofessionelle inden udløbet af det her?
For det er det, der skal til, og det er der ikke et ord om.
Det eneste, der er noget om her, er dårligere rettigheder til danske patienter.
Jens Henrik Thulesen Dahl (DD), 2023-03-21:
Tak for det, og tak til ordføreren.
Jeg bliver lidt nysgerrig på brugen af privathospitaler i den her sammenhæng.
Ordføreren siger, at man vil bruge den kapacitet, der er på privathospitalerne, fuldt ud, og når jeg så hører, at der i dag er en venteliste nogle steder på 45 dage, betyder det så, at hvis man står på sådan en venteliste, skal man ikke vente, til der er gået 60 dage, og at de pladser, der er på et privathospital, rent faktisk kan bruges til samlet set at nedbringe ventetiden, så den måske bliver 40 eller 35 dage?
Christoffer Aagaard Melson (V), 2023-03-21:
Aftalen med regionerne er, at de vil tage alle de muligheder, de har for overhovedet at få behandlet patienter, i brug, og det vil sige, at de også kommer til at lave aftaler med privathospitalerne.
Ud over dem, der kan udnytte den private kapacitet ved at bruge sin adgang til det frie sygehusvalg, vil regionerne også lave et samarbejde med de her privathospitaler, så vi får udnyttet kapaciteten, vi har i det samlede sundhedsvæsen,
bedst muligt.
Jens Henrik Thulesen Dahl (DD), 2023-03-21:
Jamen det glæder mig jo at høre, at der så ikke kommer til at være senge på privathospitalerne, der ikke bliver brugt, under det her system.
Så der bliver simpelt hen lavet aftaler, så man regner det ind som en del af den samlede kapacitet på de enkelte områder?
Christoffer Aagaard Melson (V), 2023-03-21:
Udgangspunktet i den her aftale er, at der minimum bliver lavet det samme antal operationer på de private hospitaler som sidste år, hvor kassen som sagt stod åben, uden at det havde ret stor effekt på vores ventelister.
Så ja, vi kommer til at udnytte den private kapacitet rigtig, rigtig meget.
At der er en enkelt seng på et eller andet område, hvor ventelisterne ikke er ret lange, som ikke kommer til at stå tom, kan jeg ikke love dig, men jeg kan sige, at vi kommer til at bruge de private hospitaler historisk meget de kommende år.
Det her er 1 ud af 16 initiativer i akutpakken, som også indeholder flere udenlandske læger og speed på processen med at få dem autoriseret.
Så det her kan jo ikke tages isoleret ud af en akutpakke, der omfatter rigtig mange ting, i forhold til at man så siger, at det er det eneste, vi gør.
Vi gør rigtig mange andre ting, og på den lange bane kigger vi hele vejen rundt.
Vi kigger på arbejdsudbud, vi kigger på uddannelse, og vi kigger på rigtig, rigtig mange ting, der har været varme kartofler i mange år, og med den her regering bliver der for første gang i mange år, vil jeg sige, reelt taget ansvar for at løse de langsigtede problemer.
Theresa Berg Andersen (SF), 2023-03-21:
Der tror jeg til gengæld, at den enkelte vælger har en kæmpe interesse i at vide, hvor pengene går hen, når vedkommende køber en vare.
Så anerkender ordføreren ikke den præmis, at vælgerne faktisk er bevidste, når de tager et valg om at gå ind og købe en vare?